Milan Rakovac

**Milan Rakovac** (Rakovci kraj Poreča, 12. prosinca 1939.), hrvatski književnik, publicist i prevoditelj.

## Biografija
Milan Rakovac rodio se u Rakovcima kraj Poreča 1939. godine. Pučkoškolsku i gimnazijsku naobrazbu stekao u Puli i Zagrebu. Završio je Vojnopomorsku akademiju u Divuljama. Napustivši vojnu službu, obnaša određene političke dužnosti u Puli i Rijeci. Dvije godine bio je glavni urednik pulskih dnevnih novina *[[Glas Istre|Glasa Istre]]* (1973.-1975.). Redovito objavljuje novinske kolumne i publicističke tekstove. Svojedobno, od prvih dana utemeljenja, vrlo aktivan u Čakavskome saboru gdje aktivno djeluje u radu tijela i katedri na raznim dužnostima.

Član Društva hrvatskih književnika, od 1980. godine, te Hrvatskog društva pisaca i Matice hrvatske.

Notiran u *[[Hrvatski leksikon|Hrvatskome leksikonu II]]* (Zagreb, 1997.).

Živi u Zagrebu gdje radi kao urednik na Hrvatskoj televiziji.

## Književno stvaralaštvo
U romanima i pripovijetkama oblikuje osobitu narativnu strukturu služeći se pri tom amalgamom koji je neobična mješavina književnoga standarda i čakavsko-talijansko-englesko-njemačkih dijalektalnih ili govornih izraza. Suautor u nekoliko grafičko-pjesničkih mapa, npr. sa slikarima Milanom Legovićem (*Kus kamika*, Pula, 1982.), Ivanom Obrovcem (*Istarski rukopisi – Caligrafie istriane*, 1998.) itd. Zastupljen u antologijama, zajedničkim zbirkama, leksikonima i sl. – primjerice, Zvane Črnje i Ive Mihovilovića (*Korablja začinjavca*, Rijeka, 1969.), Milorada Stojevića (*Čakavsko pjesništvo XX. stoljeća*, Rijeka, 1987.), Mirjane Strčić (*Hrvatsko pjesništvo Istre 19. i 20. stoljeća – Istarska pjesmarica*, Pula, 1989.), Borisa Biletića (*I ča i što i kaj – iz suvremene hrvatskoistarske lirike*, Pula, 1997.), Daniela Načinovića (*Priče iz Istre – hrvatski pripovjedači XX. stoljeća*, Pula, 1999.); u izborima *Osamljenik* (Zagreb, 1993.) i *Europa erlesen – Istrien* (Klagenfurt/Celovec – Austrija, 1998.) i dr.

Njegova djela prevođena su na talijanski, njemački, engleski, ukrajinski i slovenski jezik. Nekoliko je njegovih pjesama uglazbljeno. Samostalno ili u suautorstvu pisac je tekstova u više monografija na hrvatskome i/ili stranim jezicima. Bio je članom više uredništava (edicije  "Istra kroz stoljeća", časopisa “Istra” i “Nova Istra”).

Godine 2011. Istarski ogranak DHK iz Pule objavio je knjigu "Književni portret: Milan Rakovac" (142 str + DVD u trajanju od 90 min.), koja donosi najvažnije kritičke i esejističke tekstove o književniku, naslovnice svih knjiga, obiteljske fotografije i snimak intervjua sa spisateljem (iz 2010.).

### Prevoditelj
S talijanskoga jezika preveo je roman *Bolji život* Fulvija Tomizze (Pula-Rijeka, 1980.), dokumentarnu knjigu *Izbrisani identitet Paola Parovela* (Pazin, 1993.) i studiju *Jadranski iredentizam* Angela Vivantea (Zagreb, 2002.).

## Radio i TV
Autor nekoliko kulturološko-povijesnih ogleda emitiranih na Trećemu programu Hrvatskoga radija. Napisao je scenarije za televizijski film *Grgo gre u Pazin* (Televizija Zagreb, 1983.; redatelj: Vladimir Fulgosi) i igrani film *Na istarski način* (Adria film, Zagreb 1986.; redatelj: Vladimir Fulgosi).

## Nagrade
* 1963.: Prva nagrada za zbirku pjesama, natječaj, Pula. 
* 1986.: Prva nagrada za pripovijest, Međunarodni skup, Portorož.
* 2007.: Treća nagrada za dramski tekst *Marin Držić*.

## Djela
* *Joakim Rakovac* (životopis), Narodna armija, Beograd, 1977.
* *Rušnjak, 35 godina: 1943-1978*. (suautor Drago Orlić) (monografija), 30 dana, Poreč, 1979.
* *Priko Učke* (poezija, eseji, putopisi, zapisi), "Istra kroz stoljeća" (II. kolo, knj. 12), Čakavski sabor–Istarska naklada–Otokar Keršovani, Pula–Rijeka, 1980.
* *Sik* (pjesme), Otokar Keršovani, Rijeka, 1980.
* *Riva i druži ili, caco su nassa dizza* (roman), Globus, Zagreb, 1983. (2. izmij. izd., Istarska naklada, Pula, 1984., pogovor Alda Klimana: “Fantazmagorični svijet stvarnosti”).
* *Haluj ili Sunce je ditesino zlatno* (roman, sv. sadrži i scensku igru *Politeama ili lokalno-globalni patatrac*), Istarska naklada, Pula, 1986.
* *Sliparija* (roman), Jugoart, Zagreb, 1986.
* *Snovid* (roman), Naprijed, Zagreb, 1987.
* *Hrvatska* (fotomonografija, fotografije: Branko Babić), Motovun, 1987.
* *Narodni heroj Đusepe Budičin Pino* (životopis), Vojnoizdavački i novinski centar, Beograd, 1988.
* *Istragram: štorije i uganke* (kratke priče), Areagrafika, Zagreb, 2000.
* *Sliparija* (obnovljeno), Istra kroz stoljeća, Pula, 2004.
* *Cha for kids: pismarica ditinjska*, Školska knjiga, Zagreb, 2004.
* *La Triestina* (roman), Rijeka, 2006.
* *Kvarnerski otočni lucidar*, Dom i svijet, Zagreb, 2006.

## Reference